***Comunicat de presă***

***17 februarie 2025***

**Cultura contează! ICR lansează finanțările nerambursabile pentru artă vizuală și artele spectacolului: Programul Cantemir 2025**

**Institutul Cultural Român lansează ediția 2025 a Programului Cantemir**, un program de finanțare dedicat proiectelor culturale destinate mediului internațional. ICR va acorda finanțare nerambursabilă pentru inițiative culturale în domeniile **arte vizuale** (arte plastice, arte decorative, știință/cercetare și arhitectură, design, noile media, fotografie, performance) și **artele spectacolului** (teatru, muzică, dans). Evenimentele asociate proiectelor finanțate vor fi organizate exclusiv în afara țării.

Pentru ediția 2025, **bugetul alocat** este de **2.000.000 lei**, împărțit în mod egal între cele două domenii menționate - arte vizuale și artele spectacolului. Suma maximă care poate fi acordată unui proiect cultural este de **100.000 lei**. **Tema specifică a Programului Cantemir 2025 este: „Culture Matters”.**

„Prin tema *Culture Matters* și prin criteriile de selecție stabilite pentru ediția din acest an, Programul Cantemir reafirmă angajamentul Institutului Cultural Român de a sprijini artiștii din Republica Moldova și de a-i integra în circuitul cultural european. Totodată, punem în lumină patrimoniul cultural al minorităților naționale și încurajăm parteneriate internaționale. Cultura română este un spațiu al diversității și al dialogului, iar prin acest program ne propunem să consolidăm vizibilitatea internațională a creațiilor artistice care reflectă această complexitate. Ne dorim ca inițiativele selectate să aducă în prim-plan atât excelența artistică, cât și relevanța culturală a proiectelor susținute, demonstrând încă o dată că investiția în cultură este o investiție în identitate, coeziune și viitor.” a declarat Liviu Jicman, președintele Institutului Cultural Român.

**Programul Cantemir vizează** contribuția la creșterea vizibilităţii culturii române și a interesului pentru aceasta pe pieţele culturale internaţionale, prin facilitarea accesului la creații românești reprezentative; excelența artistică și/sau originalitatea, încurajarea fuziunii formelor artistice inovatoare și experimentale; încurajarea participării artiștilor din Republica Moldova în proiecte culturale susținute prin program; valorizarea patrimoniului cultural al minorităților naționale; dimensiunea europeană, cooperare/coproducții internaționale; susținerea parteneriatului dintre operatorii culturali români și străini, pe de-o parte, şi organizaţiile culturale internaționale, pe de altă parte; atragerea publicului prin valoarea și relevanța culturală/artistică a proiectului; evidențierea unor teme culturale actuale, subliniind rolul esențial al culturii în coeziunea socială, dezvoltarea sustenabilă și dialogul intercultural.

**Operatorii culturali sunt invitați să depună solicitările de finanțare în perioada 17 februarie – 19 martie, ora 16.00.** Pentru a fi eligibil, un proiect cultural trebuie să se desfăşoare în intervalul 20.06.2025 – 01.10.2025, după semnarea contractelor de finanțare; să se deruleze în parteneriat cu cel puţin o organizaţie culturală din ţara de desfăşurare; să nu beneficieze de alte surse de finanțare oferite de Institutul Cultural Român (inclusiv prin reprezentanțele sale din străinătate); să nu beneficieze de cofinanțare din alte fonduri publice care aplică scheme de minimis/de ajutor de stat; să se adreseze publicului din străinătate.

La sesiunea de selecţie poate participa orice persoană fizică autorizată, întreprindere individuală, întreprindere familială sau persoană juridică de drept public ori privat, din România sau de pe teritoriul Uniunii Europene, care are calitatea de operator cultural, nu are datorii la bugetul de stat sau la bugetul local și și-a respectat obligaţiile asumate prin contractele de finanţare nerambursabilă anterioare.Documentele necesare înscrierii, incluse în [regulamentul Programului](http://www.icr.ro/programul-cantemir-2025), vor fi completate și transmise la adresa programulcantemir@icr.ro, într-un singur PDF (max 10MB), până la 19 martie 2025, ora 16.00.

Pentru fiecare arie, proiectele vor fi jurizate de câte o comisie de selecție alcătuită din trei membri, desemnați de Institutul Cultural Român în urma unui apel public – doi evaluatori independenți și un reprezentant al instituției finanțatoare. **Evaluatorii independenți interesați** să facă parte din comisia de selecție își pot depune candidatura (CV și scrisoare de intenție) la adresa de email: evaluare@icr.ro, **până la** 7 martie 2025, **ora 15:00,** ora României, specificând domeniul pentru care optează.

Acordarea finanțărilor nerambursabile prin Programul Cantemir se realizează pe bază de selecție de oferte culturale, în conformitate cu prevederile Ordonanței nr. 51 din 11 august 1998 privind îmbunătățirea sistemului de finanțare nerambursabilă a proiectelor culturale, cu modificările și completările ulterioare, şi în concordanță cu prevederile regulamentului stabilit pentru acest program. Finanţarea nerambursabilă se acordă în lei, prin virament bancar, numai în condiţiile existenţei unor surse de finanţare proprii sau atrase ale beneficiarului finanţării, în procent de minimum 10% din valoarea proiectului.

Pentru a fi considerat partener al beneficiarului finanțării, un operator cultural trebuie să aibă sediul social legal în ţara de desfăşurare a proiectului, să participe la realizarea activităţilor propuse şi să semneze declaraţia de parteneriat. Furnizarea contra cost a unor produse sau servicii necesare proiectului nu poate fi considerată activitate de parteneriat.

Toate detaliile despre etapele de selecție, modalitatea de finanțare și termenele de depunere a proiectelor se regăsesc în [**Regulamentul Programului Cantemir 2025**](http://www.icr.ro/programul-cantemir-2025)**.** Pentru informații suplimentare: programulcantemir@icr.ro, (004) 031 71 00 685.

*\*Programul CANTEMIR de finanțare pentru proiecte culturale destinate mediului internațional este un program de tradiție al ICR, desfășurat în perioada 2006-2012, și relansat, în anul 2023, cu unele modificări.*

**Contact:**

Serviciul Promovare și Comunicare

biroul.presa@icr.ro; 031 71 00 622